**Dôvodová správa**

**A. Všeobecná časť**

Účelom predloženého návrhu zákona je zmeniť základnú sadzbu dane z pridanej hodnoty tak, aby došlo k návratu k právnemu stavu pred poslednou novelou zákona o dani z pridanej hodnoty.

Návrh zákona opätovne zavádza základnú sadzbu dane na tovary a služby na úrovni 19 % zo základu dane.

 Cieľom navrhovanej zmeny je zmierniť negatívne dopady rastu cien potravín a iných tovarov a služieb na obyvateľstvo Slovenskej republiky. Tento vývoj je spôsobený predovšetkým rastom cien potravín a energetických surovín na svetových trhoch, ale aj štruktúrou konsolidačných opatrení vlády Slovenskej republiky, ktoré sa negatívne prejavujú v zdražovaní tovarov a služieb každodennej spotreby.

 Predložený návrh zákona bude mať negatívny vplyv na štátny rozpočet a pozitívny vplyv na podnikateľské prostredie a hospodárenie domácností. Návrh zákona nemá vplyv na životné prostredie.

 Predložený návrh zákona je v súlade s Ústavou Slovenskej republiky, zákonmi a ostatnými všeobecne záväznými právnymi predpismi, ako aj s právom Európskej únie.

**B. Osobitná časť**

**K čl. I**

**K bodu 1**

Navrhuje sa potrebná legislatívno-technická úprava v súvislosti s vypustením prechodného ustanovenia v § 85j ods. 1.

**K bodu 2**

Navrhuje sa opätovné zavedenie základnej sadzby dane na tovary a služby na úrovni 19 % zo základu dane. Týmto ustanovením sa zrušuje dočasné zvýšenie základnej sadzby dane z 19 % na 20 %, ktoré bolo zavedené s účinnosťou od 1. januára 2011.

**K čl. II**

Účinnosť návrhu zákona sa navrhuje ustanoviť od 1. augusta 2011